पंजाब में इंटरनेट बंद, जेलों में गैंगस्टर चला रहे मोबाइल; अमृतपाल पर कार्रवाई को ड्रामा बताया
पंजाबी सिंगर सिद्धू मूसेवाला की पहली बरसी आज रविवार को मानसा की दाना मंडी में मनाई जाएगी। मानसा में सुरक्षा प्रबंध पुलिस ने पुख्ता किए है। वहीं इंटरनेट बंद होने के कारण मूसेवाला के चाहने वालों में मायूसी भी है।
पंजाबी सिंगर सिद्धू मूसेवाला की मानसा में मनाई गई पहले बरसी के दौरान पिता बलकौर सिंह ने कहा कि जिस दिन लॉरेंस का इंटरव्यू जेल से चलता देखा तो दोबारा ऐसा महसूस हुआ कि एक बार फिर से बेटे का कत्ल हो गया है। सरकार ने पंजाब की जनता का इंटरनेट बंद कर दिया, लेकिन गैंगस्टरों का इंटरनेट जेलों में सरेआम चल रहा है।
अब हालात ये आ गए है कि इंसाफ लेने के लिए विधानसभा के दरवाजे पर पत्नी को साथ लेकर बैठना पड़ेगा। बलकौर सिंह ने पंजाब सरकार और केंद्र सरकार मुर्दाबाद का पहली बार नारा लगाया। उन्होंने कहा कि गैंगस्टर खुद सिद्धू की मौत की जिम्मेवारी ले रहा है और पुलिस उसके सामने घुटने टेक रही है। मैंने चाइना बार्डर पर -30 डिग्री में ड्यूटी करके देश के लिए सेवा की है तो उसका ये सिला मिल रहा है। आज गैंगस्टर देश के लिए जान देने वालों से ऊपर हो चुके हैं।
CM मान ने पंजाब को दिल्ली के पास गिरवी रखा
बलकौर सिंह ने पंजाब के मुख्यमंत्री भगवंत सिंह मान पर कटाक्ष करते हुए कहा कि पंजाब को दिल्ली के सामने भगवंत मान ने गिरवी रख दिया है। प्रदेश का कोई मंत्री या मुख्यमंत्री में इतनी पावर नहीं है कि खुलकर फैसला ले सके। आज भी जो अमृतपाल पर कार्रवाई कर रहे है ये भी गृह मंत्री अमित शाह द्वारा हिम्मत दी गई है तब जाकर कही मुख्यमंत्री भगवंत मान इस कार्रवाई करने के लिए हिम्मत जुटा पाए।
बरसी पर लोग न पहुंचे, इसलिए रचा ड्रामा
बलकौर सिंह ने कहा कि अमृतपाल पर पंजाब पुलिस किसी अन्य दिन भी कार्रवाई कर सकती थी, लेकिन सिद्धू मूसेवाला की बरसी पर लोग कम गिनती में पहुंचे इस कारण सरकार ने ये घटिया हरकत की है। सरकार लोगों के सामने पूरी तरह से फेल साबित हो चुकी है। लॉरेंस के इंटरव्यू से लोगों का ध्यान भटकाने के लिए इस तरह की कार्रवाई करवाई जा रही है।
बलकौर सिंह ने कहा कि गैंगस्टर लॉरेंस की जेलों में ब्रांचें चल रही है। बदमाश जेलों में एकत्र होते है और जो कारोबारी है उनसे फिरौतियां मांगनी शुरू कर देते है। सरकार इन गैंगस्टरों को छूट देती है इसी कारण इनके हौसले बढ़ते हैं।
गुंडों से बचने के लिए राजनीति में आया मूसेवाला
बलकौर सिंह ने कहा कि कुछ लोग सिद्धू के दुश्मन बन गए थे क्योंकि सिद्धू ने खुद का चैनल बना लिया था। वह खुद ही गीत लिखता और खुद ही गाने लगा। इस कारण उसे परेशान करने लगे। इन गुंडों की टोली से बचने के लिए सिद्धू राजनीति में आया कि शायद इन गुंडों से बचाव हो जाए। जिस पत्रकार ने उनके बेटे की सुरक्षा लीक की है वह आज भी खुला घूम रहा है।
6 वर्ष के बच्चे की मानसा में हत्या कर दी गई, लेकिन अधिकारियों ने चुप्पी साधी है। जिन आरोपियों को गिरफ्तारी किया उन पर सिर्फ छोटी मोटी कानूनी कार्रवाई कर जेल में भेज देंगे। यही आरोपी फिर से गैंगस्टरों के टच में आकर अपराध करेंगे।
बलकौर सिंह की पुलिस और सरकार को चेतावनी
वहीं मूसेवाला के पिता बलकौर सिंह ने चेतावनी दी है कि कई जगहों पर ट्रैफिक रोक दिया गया है। उनका सिर्फ यह धार्मिक समागम है। इसलिए लोगों को माथा टेकने के लिए आने दिया जाए। ऐसा न हो कि धार्मिक जगह पर धरना लग जाए। साथ ही कहा कि यदि संगत ने कोई गैरकानूनी काम किया तो पुलिस उन पर पर्चा दर्ज कर ले।
लोकसभा चुनाव में लोग योगी को देंगे वोट
बलकौर सिंह ने कहा कि पंजाब में बढ़ रहे गैंगस्टरों के कारण अब लोग उत्तर प्रदेश के मुख्यमंत्री आदित्यनाथ योगी को याद करने लगे है। लोकसभा चुनाव में इस बार लोग योगी का चेहरा देख वोट डालेंगे। खुद सरकार को पता चल जाएगा कि गैंगस्टरवाद ने ही उन्हें हरवाया है।
मां चरण कौर बोलीं- देश आजाद नहीं गुलाम
सिद्धू मूसेवाला की माता चरण कौर ने कहा कि आज भी हमारा देश गुलाम है। सरेआम जेल से लॉरेंस जैसे गैंगस्टर वीडियो काल करके सरेआम कह रहा है कि मैंने कत्ल करवाया है। सरकार उस पर कोई सख्ती नहीं कर रही। आज अमृतपाल सिंह को पुलिस गिरफ्तार करने में लग गई है। हमें नहीं पता कि अमृतपाल का स्टेटस है या क्या उसकी पहली जिंदगी है लेकिन अब वह युवाओं को नशों से दूर करवा रहा था।
सरकार उसे गिरफ्तार किसी अन्य दिन भी कर सकती थी। यदि मामला ही दर्ज करना था तो अजनाला में जिस दिन ये घटना हुई थी उस दिन क्यों नहीं किया?। सिद्धू की बरसी को खराब करने के कारण सरकार ने ये हरकत की है।
लॉरेंस कर रहा सिद्धू की इमेज खराब
गैंगस्टर लॉरेंस लगातार जेल से वीडियो काल पर इंटरव्यू दे रहा है। सिद्धू के बारे में कह रहा है कि उसने कत्ल करवाए है। चरण कौर ने कहा कि यदि उनके बेटे ने किसी का कत्ल करवाया है तो बेटे के बाद वह और उसके पति बलकौर सिंह दोनों सजा भुगतने को तैयार है अगर कोई साबित कर दे। सिद्धू स्वाभिमान से जीवन व्यतीत करके गया है।
गायकों पर पुलिस नहीं कर रही कार्रवाई
चरण कौर ने कहा कि गैंगस्टर लॉरेंस ने गायक ज्योति, कंवर व अन्य जिन लोगों के नाम लिए है पुलिस प्रशासन क्यों नहीं उनकी जांच कर सख्त कार्रवाई करती। सिद्धू को इंसाफ दिलवाने के लिए जंग जारी रहेगी।
देखिए सिद्धू मूसेवाला की बरसी से जुड़ी तस्वीरें...
पिता बलकौर की लोगों से पहुंचने की अपील
बता दें कि बरसी कार्यक्रम को लेकर पुलिस ने सुरक्षा के पुख्ता प्रबंध किए है। वहीं इंटरनेट बंद होने के कारण मूसेवाला के चाहने वालों में मायूसी भी है। बीते दिन मूसेवाला के पिता बलकौर सिंह ने समर्थकों से समय पर पहुंचने की अपील की थी।
बलकौर सिंह ने पंजाब में बन रहे माहौल के पीछे का कारण सिद्धू मूसेवाला की बरसी पर पहुंचने वाले इकट्‌ठ को रोकना बताया है। उन्होंने सिद्धू मूसेवाला के चाहने वालों से अपील की है कि वे ज्यादा से ज्यादा संख्या में बरसी के कार्यक्रम में पहुंचे।
ये खबर भी पढ़ें...
सिद्धू मूसेवाला के पिता का धरना खत्म:विधानसभा के बाहर पहुंचकर मांगा बेटे के लिए इंसाफ; 20 मार्च के बाद मिलेंगे CM मान
पंजाबी सिंगर सिद्धू मूसेवाला के पिता बलकौर सिंह ने पंजाब विधानसभा के बाहर धरना खत्म कर दिया है। उनके साथ पत्नी चरण कौर भी थी। बलकौर सिंह ने बेटे के कातिलों को न पकड़ने जाने पर सरकार को घेरा। मंत्री कुलदीप सिंह धालीवाल उनसे मिलने पहुंचे थे।
कुलदीप सिंह धालीवाल ने बलकौर सिंह को आश्वासन दिया है कि 20 तारीख के बाद मुख्यमंत्री भगवंत मान उन्हें जरूर मिलेंगे और इसका न्योता भी वह खुद ही देंगे। जिसके बाद बलकौर सिंह ने धरना खत्म करने का फैसला किया है। पढ़ें पूरी खबर...